
Szólásszabadság a közösségimédia-platformokon a DSA 14. cikk (4) bekezdés tükrében

A szólásszabadság első generációs alapjogként állam és állampolgár viszonyában hivatott védelmet biztosítani utóbbi fél jogainak. A véleménynyilvánítás szabadságának horizontális hatálya azonban lehetővé teszi, hogy az alapjog magánszereplők relációjában is érvényesüljön, amennyiben a magánjogviszony kirívóan aszimmetrikus jellege ezt indokolttá teszi. Széleskörű konszenzus övezi, hogy ez a feltétel adott a közösségimédia-platformokat igénybe vevő felhasználók és a szolgáltatók között.
A kérdést övező szakmai diskurzus története már hosszú évekre nyúlik vissza, de az EU először egy 2022-es rendelettel avatkozott be félreérthetetlenül ezen folyamatba. A Digital Services Act (a továbbiakban: DSA) 14. cikk (4) bekezdése expressis verbis beemeli a felhasználók szólásszabadságát a közösségimédia-oldalak tartalommoderálási tevékenységének kereteit meghatározó szempontok közé. Dolgozatomban a szóban forgó rendelkezés tömör megfogalmazását töltöm fel tartalommal, részletekkel és kilátásokkal.
Elsőként a dolgozat tárgyául szolgáló bekezdés értelmezési lehetőségeit veszem sorra. Vajon a szólásszabadság követelmény normatív, vagy pusztán eljárási jellegű? Anyagi kötelezettségként a szolgáltatóknak már felhasználási feltételeik megalkotása során is az alkotmányjog bizonyos mértékű érvényesülésének fényében kellene eljárniuk, így releváns szempontként figyelembevéve a szólásszabadságot, a felületeiket alapjaiban meghatározó magánszabályok elfogadásakor. Ellenkező esetben a véleménynyilvánítás szabadsága a tartalommoderálási, és az azt követő jogorvoslati eljárások segédleteként jutna szerephez.
Az értelmezést követően a DSA számos más rendelkezését helyezem figyelmem középpontjába, amelyek által az EU új jogvédelmi mechanizmusokat hoz létre és szabályoz. Ezek elemzésekor mindvégig fókuszban tartom a jogorvoslati fórumok alapjogvédelmi lehetőségeit, jogosítványait, illetve a bennük rejlő potenciált.
Végül megfogalmazom szabályozási javaslataimat, amelyek segítségével új alapokra lehetne helyezni a közösségimédia-platformok felhasználóit megillető szólásszabadság biztosítását. A paradigmaváltás lehetőségein túl pedig olyan szabályozási javaslatokat is megfogalmazok, amelyek a jelenlegi rezsim egyes anomáliáinak kiköszöbölését tennék lehetővé.



